ดาวโจนส์,ทองคำปิดบวก/น้ำมันลดลง 
หุ้นดาวโจนส์ปิดบวก 47.11 จุด นักลงทุนกังวลมาตรการกระตุ้นเศรษฐกิจรอบใหม่ไม่คืบหน้า ด้านราคาน้ำมันลดลง 21 เซนต์ ขณะที่ทองคำเพิ่มขึ้น 6.2 ดอลลาร์
12 ธ.ค. 2563

ดัชนีเฉลี่ยอุตสาหกรรมดาวโจนส์ปิดที่ 30,046.37 จุด เพิ่มขึ้น 47.11 จุด หรือ +0.16% ขณะที่ดัชนี เอสแอนด์พี 500 ปิดที่ 3,663.46 จุด ลดลง 4.64 จุด หรือ -0.13% และดัชนี แนสแดคปิดที่ 12,377.87 จุด ลดลง 27.94 จุด หรือ -0.23%
ดัชนีดาวโจนส์ตลาดหุ้นนิวยอร์กปิดบวกเล็กน้อยเมื่อวันที่ 11 ธ.ค. ขณะที่ดัชนี เอสแอนด์พี 500 และ แนสแดค ปิดลดลง เนื่องจากความไม่แน่นอนเกี่ยวกับการออกมาตรการกระตุ้นเศรษฐกิจรอบใหม่ของสหรัฐนั้น ยังคงส่งผลกระทบต่อความเชื่อมั่นของนักลงทุน
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนม.ค. ลดลง 21 เซนต์ หรือ 0.5% ปิดที่ 46.57 ดอลลาร์/บาร์เรล สัญญาน้ำมันดิบเบรนท์ (BRENT) ส่งมอบเดือนก.พ. ลดลง 28 เซนต์ หรือ 0.6% ปิดที่ 49.97 ดอลลาร์/บาร์เรล
ราคาทองคำตลาดโคเม็กซ์ ส่งมอบเดือนก.พ. เพิ่มขึ้น 6.2 ดอลลาร์ หรือ 0.34% ปิดที่ 1,843.6 ดอลลาร์/ออนซ์